钦定古今图书集成/明伦汇编/官常典/第775卷 > 枣祇〈子处中 孙据 据子嵩 嵩兄腆〉
## 钦定古今图书集成/明伦汇编/官常典/第775卷 > 枣祇〈子处中 孙据 据子嵩 嵩兄腆〉

按《魏志任峻传》：“羽林监颍川枣祇，建置屯田，太祖以
峻为典农中郎将，数年中，所在积粟，仓廪皆满。官渡
之战，太祖使峻典军器粮运。贼数寇钞，绝粮道，乃使
千乘为一部，十道方行为复陈，以营卫之，贼不敢近。
军国之饶，起于枣祇，而成于峻。”按注《魏武故事》载
令曰：“故陈留太守枣祇，天性忠能，始共举义兵，周旋
征”讨。后袁绍在冀州亦贪，祇欲得之，祇深附托于孤，
使领东阿令。吕布之乱，兖州皆叛，惟范东阿完在，由
祇以兵据城之力也。后大军粮乏，得东阿以继祇之
功也。及破黄巾，定许得贼资业，当兴立屯田。时议者
皆言当计牛输谷，佃科以定。施行后祇白以为“僦牛
输谷，大收不增；谷有水旱灾除大不便。”反复来说，孤
尤以为当如故大收，不可复改易。祇尤执之，孤不知
所从，使与荀令君议之。时故军祭酒侯声云科取官
牛为官田，计如祇议，于官便，于客不便。声怀此云云，
以疑令君。祇尤自信，据计画，还白，执分田之术。孤乃
然之，使为屯田都尉，施设田业，其时岁则大收，后遂
因此大田丰足军用，摧灭群逆，克定天下，以隆王室。
祇兴其功，不幸早没，追赠以郡，犹未副之，今重思之。
祇宜受封，稽留至今，孤之过也。祇子处中，宜加封爵
以祀祇，为不朽之事。按《文士传》曰：“祇本姓棘，先人
避难，易为枣孙。”据字道彦，晋冀州刺史。据子嵩，字台
产，散骑常侍。并有才名，多所著述。嵩兄腆，字元方，襄
阳太守，亦有文采。